CELEX: 32018D0518
Language: hr
Date: 2018-03-26 00:00:00
Title: Provedbena odluka Komisije (EU) 2018/518 оd 26. ožujka 2018. o utvrđivanju uvjeta u pogledu zdravlja životinja i veterinarskog certificiranja za ponovni ulazak registriranih konja za natjecanja nakon privremenog izvoza u Indoneziju, o izmjeni Priloga I. Odluci 93/195/EEZ u pogledu unosa za Indoneziju i o izmjeni Priloga I. Odluci 2004/211/EZ u pogledu unosa za Indoneziju na popisu trećih zemalja i njihovih dijelova iz kojih je dopušten uvoz u Uniju živih kopitara i sjemena, jajnih stanica i zametaka kopitara (priopćeno pod brojem dokumenta C(2018) 1725) (Tekst značajan za EGP. )

28.3.2018   
            
            
               HR
            
            
               Službeni list Europske unije
            
            
               L 84/27
            
         PROVEDBENA ODLUKA KOMISIJE (EU) 2018/518
   оd 26. ožujka 2018.
   o utvrđivanju uvjeta u pogledu zdravlja životinja i veterinarskog certificiranja za ponovni ulazak registriranih konja za natjecanja nakon privremenog izvoza u Indoneziju, o izmjeni Priloga I. Odluci 93/195/EEZ u pogledu unosa za Indoneziju i o izmjeni Priloga I. Odluci 2004/211/EZ u pogledu unosa za Indoneziju na popisu trećih zemalja i njihovih dijelova iz kojih je dopušten uvoz u Uniju živih kopitara i sjemena, jajnih stanica i zametaka kopitara
   
      
         (priopćeno pod brojem dokumenta C(2018) 1725)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (1), a posebno njezin članak 12. stavke 1. i 4., članak 16. stavak 2. te članak 19. točke (a) i (b),
   budući da:
   
               (1)
            
            
               Direktivom 2009/156/EZ utvrđeni su uvjeti u pogledu zdravlja životinja za uvoz živih kopitara u Uniju. Njome je predviđeno da je uvoz kopitara u Uniju odobren samo iz trećih zemalja koje ispunjavaju određene zahtjeve u pogledu zdravlja životinja.
            
         
               (2)
            
            
               U Prilogu I. Odluci Komisije 93/195/EEZ (2) navode se popisi trećih zemalja razvrstanih u sanitarne skupine od A do E. Prilog VII. toj odluci među ostalim sadržava obrazac zdravstvenog certifikata koji se upotrebljava za ponovni ulazak registriranih konja nakon privremenog izvoza u trajanju kraćem od 60 dana radi sudjelovanja u konjičkim događanjima Azijskih igara i na natjecanju Endurance World Cup.
            
         
               (3)
            
            
               Konjička događanja u okviru 18. Azijskih igara odvijat će se u Jakarti (Indonezija) od 18. kolovoza do 2. rujna 2018. Ta događanja uključivat će preponsko jahanje, dresurno jahanje te kombinaciju preponskog jahanja, dresurnog jahanja i cross country utrke (engl. „eventing”) pod pokroviteljstvom Svjetske konjičke federacije (Fédération Equestre Internationale) te će privući i kombinacije jahača i konja iz Unije.
            
         
               (4)
            
            
               Kako bi se odobrio ponovni ulazak registriranih konja za natjecanja u Uniju između 10. kolovoza 2018. i 10. rujna 2018. nakon njihova privremenog izvoza radi sudjelovanja u Azijskim igrama te kako bi se osigurao obrazac zdravstvenog certifikata za takve registrirane konje, potrebno je utvrditi da ti konji mogu ponovno ući u Uniju samo uz popratni zdravstveni certifikat koji je u skladu s obrascem utvrđenim u Prilogu VII. Odluci 93/195/EEZ. U tu svrhu potrebno je uvrstiti Indoneziju u odgovarajuću sanitarnu skupinu u Prilogu I. toj odluci.
            
         
               (5)
            
            
               Budući da je Prilog I. bio predmet nekoliko izmjena, trebalo bi ga ažurirati i u cijelosti zamijeniti radi pravne jasnoće.
            
         
               (6)
            
            
               Odluku 93/195/EEZ trebalo bi stoga na odgovarajući način izmijeniti.
            
         
               (7)
            
            
               U Prilogu I. Odluci Komisije 2004/211/EZ (3) naveden je popis trećih zemalja ili dijelova njihova državnog područja, ako se primjenjuje načelo regionalizacije, iz kojih države članice odobravaju uvoz kopitara i njihova sjemena, jajnih stanica i zametaka te se navode uvjeti koji se primjenjuju na takav uvoz.
            
         
               (8)
            
            
               Da bi mogla ugostiti konjička događanja Azijskih igara 2018., nadležna tijela Indonezije zatražila su da se dio državnog područja te zemlje, i to zona koja se nalazi na potpuno ograđenoj trkačkoj stazi i oko nje u jednoj stambenoj četvrti u centru Jakarte i u kojoj od svibnja 2016. nema kopitara, prizna kao zona slobodna od bolesti kopitara. Ta zona slobodna od bolesti kopitara utvrđena je u skladu s preporukama Svjetske organizacije za zdravlje životinja (OIE) (4) i uz pomoć stručnjaka.
            
         
               (9)
            
            
               Indonezijska nadležna tijela pružila su određena jamstva, osobito u pogledu obavješćivanja o bolestima navedenima u Prilogu I. Direktivi 2009/156/EZ u svojoj zemlji i obveze da se u potpunosti pridržavaju članka 12. stavka 2. točke (f) te Direktive u pogledu hitnog obavješćivanja Komisije i država članica o bolesti kopitara.
            
         
               (10)
            
            
               Prema informacijama dobivenima od Indonezije i Svjetske organizacije za zdravlje životinja (OIE) afrička konjska kuga, venezuelski encefalomijelitis konja i vezikularni stomatitis nikad nisu zabilježeni u Indoneziji.
            
         
               (11)
            
            
               Iako izvješća za proteklih nekoliko godina u pogledu durine i maleusa nisu dostupna, Indonezija je provela sveobuhvatno serološko ispitivanje populacije kopitara u ugroženim i zaraženim područjima koja okružuju središnje područje slobodno od bolesti kopitara u gradskom području Jakarte, i rezultati za afričku konjsku kugu i durinu u svim su slučajevima bili negativni. Međutim, kod jednog od 600 konja koji su bili obuhvaćeni serološkim ispitivanjem dijagnosticiran je maleus.
            
         
               (12)
            
            
               Tijekom razdoblja od 6 mjeseci, koje je formalno započelo 15. veljače 2018., na središnjem području koje obuhvaća mjesto održavanja Azijskih igara neće biti kopitara, a za područje slobodno od bolesti kopitara provodit će se sve mjere kontrole i biosigurnosti do ulaska konja sudionika u skladu s dogovorenim protokolom karantene.
            
         
               (13)
            
            
               Kako bi se osigurala održiva zaštita zdravstvenog statusa populacije kopitara unutar zone slobodne od bolesti kopitara, indonezijska tijela obvezala su se uspostaviti karantenski objekt unutar te zone kako bi se kontrolirao ulazak kopitara iz gospodarstava u drugim dijelovima Indonezije i iz određenih trećih zemalja koje nisu na popisu u Prilogu I. Odluci 2004/211/EZ. Tijekom te karantene prije ulaska životinje se podvrgavaju zdravstvenim provjerama u skladu s uvoznim uvjetima Unije koji se primjenjuju na zemlje svrstane u istu sanitarnu skupinu.
            
         
               (14)
            
            
               Uzimajući u obzir zadovoljavajuće informacije i jamstva koje je pružila Indonezija, Indoneziju bi trebalo dodati na popis trećih zemalja utvrđen u Prilogu I. Odluci 2004/211/EZ za ponovni ulazak registriranih konja tijekom razdoblja od 10. kolovoza do 10. rujna 2018. Indoneziju bi istodobno trebalo regionalizirati u pogledu određenih bolesti kopitara. S epidemiološkog stajališta zonu slobodnu od bolesti kopitara u Indoneziji trebalo bi dodati sanitarnoj skupini C na popisu u Prilogu I. toj odluci.
            
         
               (15)
            
            
               Odluku 2004/211/EZ trebalo bi stoga na odgovarajući način izmijeniti.
            
         
               (16)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Države članice odobravaju ponovni ulazak registriranih konja za natjecanja nakon privremenog izvoza u dio državnog područja Indonezije regionaliziran radi sudjelovanja u Azijskim igrama u Jakarti 2018. pod uvjetom da svakog konja prati pravilno ispunjen zdravstveni certifikat u skladu s obrascem zdravstvenog certifikata utvrđenim u Prilogu VII. Odluci 93/195/EEZ i pod uvjetom da se konji i prateći zdravstveni certifikati prijave graničnoj inspekcijskoj postaji na mjestu ulaska u Uniju unutar razdoblja navedenog u Prilogu I. Odluci 2004/211/EZ.
   Članak 2.
   Prilog I. Odluci 93/195/EEZ zamjenjuje se tekstom iz Priloga I. ovoj Odluci.
   Članak 3.
   Prilog I. Odluci 2004/211/EZ mijenja se u skladu s Prilogom II. ovoj Odluci.
   Članak 4.
   Ova je Odluka upućena državama članicama.
   Primjenjuje se do 30. rujna 2018.
   
      Sastavljeno u Bruxellesu 26. ožujka 2018.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 192, 23.7.2010., str. 1.
   
   
      (2)  Odluka Komisije 93/195/EEZ od 2. veljače 1993. o uvjetima zdravlja životinja i veterinarskom certificiranju za ponovni ulazak registriranih konja za utrke, natjecanja i kulturna događanja nakon privremenog izvoza (SL L 86, 6.4.1993., str. 1.).
   
      (3)  Odluka Komisije 2004/211/EZ od 6. siječnja 2004. o uspostavljanju popisa trećih zemalja i dijelova njihova državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara, te o izmjeni odluka 93/195/EEZ i 94/63/EZ (SL L 73, 11.3.2004., str. 1.).
   
      (4)  http://www.oie.int/our-scientific-expertise/specific-information-and-recommendations/international-competition-horse-movement/equine-disease-free-zones/
   
      PRILOG I.
      „
            PRILOG I.
            
               Sanitarna skupina A
                (1)
            
            Švicarska (CH), Grenland (GL), Island (IS)
            
               Sanitarna skupina B
                (1)
            
            Australija (AU), Bjelarus (BY), Crna Gora (ME), bivša jugoslavenska republika Makedonija (2) (MK), Novi Zeland (NZ), Srbija (RS), Rusija (3) (RU), Ukrajina (UA).
            
               Sanitarna skupina C
                (1)
            
            Kanada (CA), Kina (3) (CN), Hong Kong (HK), Indonezija (3)
                (4) (ID), Japan (JP), Republika Koreja (KR), Makao (MO), Malezija (poluotok) (MY), Singapur (SG), Tajland (TH), Sjedinjene Američke Države (US)
            
               Sanitarna skupina D
                (1)
            
            Argentina (AR), Barbados (BB), Bermuda (BM), Bolivija (BO), Brazil (3) (BR), Čile (CL), Kostarika (3) (CR), Kuba (CU), Jamajka (JM), Meksiko (3) (MX), Peru (3) (PE), Paragvaj (PY), Urugvaj (UY)
            
               Sanitarna skupina E
                (1)
            
            Ujedinjeni Arapski Emirati (AE), Bahrein (BH), Alžir (DZ), Izrael (5) (IL), Jordan (JO), Kuvajt (KW), Libanon (LB), Maroko (MA), Oman (OM), Katar (QA), Saudijska Arabija (3) (SA), Tunis (TN), Turska (3) (TR).
         ”
      
   
      PRILOG II.
      Prilog I. Odluci 2004/211/EZ mijenja se kako slijedi:
      
                  1.
               
               
                  U tablicu se umeće sljedeći unos za Indoneziju u abecednom redoslijedu oznaka ISO između unosa za Hong Kong i Izrael:
                  
                              „ID
                           
                           
                              Indonezija
                           
                           
                              ID-0
                           
                           
                              Čitava zemlja
                           
                           
                               
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              Vrijedi od 10 kolovoza do 10. rujna 2018.”
                           
                        
                              ID-1
                           
                           
                              Zona slobodna od bolesti kopitara Jakarta (vidjeti rubriku 9. za detalje)
                           
                           
                              C
                           
                           
                              —
                           
                           
                              X
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                        
            
                  2.
               
               
                  Dodaje se sljedeća rubrika 9.:
                  
                              „Rubrika 9.
                           
                        
                              ID
                           
                           
                              Indonezija
                           
                           
                              ID-1
                           
                           
                              Zona slobodna od bolesti kopitara Jakarta koja se sastoji od:
                              
                                          1.
                                       
                                       
                                          središnjeg područja koje obuhvaća mjesto održavanja natjecanja u Pulomasu;
                                       
                                    
                                          2.
                                       
                                       
                                          autocestovnog prolaza od mjesta natjecanja do međunarodnih zračnih luka Jakarte (Soekarno-Hatta i Halim Perdana Kusuma), koji se nalazi unutar ugroženog područja”